“บิทคอยน์” หลุด 30,000 เหรียญ หวั่นเฟดเร่งขึ้นดบ.ฉุดสภาพคล่อง “คริปโตฯ”
“บิทคอยน์” หลุด 30,000 เหรียญ หวั่นเฟดเร่งปรับขึ้นอัตราดอกเบี้ย จะฉุดสภาพคล่องในตลาดสินทรัพย์เสี่ยง รวมถึงตลาดคริปโตเคอร์เรนซี
“บิทคอยน์” หลุด 30,000 เหรียญ ผวาเฟดเร่งปรับขึ้นอัตราดอกเบี้ย จะฉุดสภาพคล่องในตลาดสินทรัพย์เสี่ยง รวมถึงตลาดคริปโทเคอร์เรนซี
10 พ.ค. 2565

ผู้สื่อข่าวรายงานว่า ราคาบิทคอยน์ร่วงหลุดจากระดับ 30,000 ดอลลาร์แล้วเช้านี้ เนื่องจากนักลงทุนกังวลว่าการที่ธนาคารกลางสหรัฐ (เฟด) เร่งปรับขึ้นอัตราดอกเบี้ย จะฉุดสภาพคล่องในตลาดสินทรัพย์เสี่ยง ซึ่งรวมถึงตลาดคริปโตเคอร์เรนซี
ณ เวลา 07.34 น.ตามเวลาไทย ราคาบิทคอยน์ดิ่งลง 1,200 ดอลลาร์ หรือ -3.86% แตะที่ 29,876 ดอลลาร์
โดยบิทคอยน์ร่วงลงตามทิศทางตลาดหุ้นสหรัฐ ท่ามกลางการคาดการณ์ที่ว่า เฟดอาจปรับขึ้นอัตราดอกเบี้ย 0.75% ในการประชุมเดือนมิ.ย. โดย FedWatch Tool ของ CME Group บ่งชี้ว่า ขณะนี้นักลงทุนให้น้ำหนัก 75% ที่เฟดจะปรับขึ้นอัตราดอกเบี้ย 0.75% ในการประชุมวันที่ 14-15 มิ.ย. เพิ่มขึ้นจากระดับ 19% เมื่อเดือนที่แล้ว
นอกจากนี้ นักลงทุนยังคาดการณ์ว่าเฟดจะปรับขึ้นอัตราดอกเบี้ยรวมมากกว่า 2% ในปีนี้ ซึ่งจะทำให้อัตราดอกเบี้ยระยะสั้นแตะระดับ 2.85% ในช่วงสิ้นปีนี้
ทั้งนี้นักลงทุนกังวลว่าการที่เฟดปรับขึ้นอัตราดอกเบี้ยและปรับลดขนาดงบดุล (Quantitative Tightening : QT) จะส่งผลสภาพคล่องไหลออกจากตลาดสินทรัพย์เสี่ยงซึ่งรวมถึงตลาดคริปโทเคอร์เรนซี และอาจส่งผลให้เศรษฐกิจสหรัฐเผชิญภาวะถดถอย หลังจากที่หดตัว 1.4% ในไตรมาส 1/2565